KTAMชูกองตราสารหนี้1ปีจ่าย1.85%
บลจ.กรุงไทย ขายตราสารหนี้ 1 ปี ชู1.85% พร้อมทุ่มจ่ายปันผลเทสโก้โลตัสกว่า500ล้าน
20 เม.ย. 2559

บลจ.กรุงไทย ขายตราสารหนี้ 1 ปี ชู1.85% พร้อมทุ่มจ่ายปันผลเทสโก้โลตัสกว่า500ล้าน
นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย (KTAM)  เปิดเผยว่า บริษัทเปิดจำหน่าย กองทุนเปิดกรุงไทยตราสารหนี้ เอฟไอเอฟ 95 ( KTFF95 )  อายุ 1  ปี  เสนอขายตั้งแต่วันนี้ถึงวันที่ 26 เม.ย.2559  เน้นลงทุนในตราสารหนี้ต่างประเทศทั้ง 100%  ประกอบด้วย  MTN  ที่ออกโดย   Emirates NBD PJSC     เงินฝากประจำ  Mashreqbank PSC  (UAE), First Gulf Bank PJSC  , Ahli bank QSC   และ Union National Bank PJSC ผลตอบแทนประมาณ 1.85%  ต่อปี
นอกจากนี้ บริษัทอยู่ระหว่างเปิดจำหน่ายรอบใหม่ของกองทุนเปิดกรุงไทยประจำ 3 เดือน คุ้มครองเงินต้น  2 ( KTFIX3M2 )  เสนอขายถึงวันที่ 22 เม.ย.2559   อายุ 3 เดือน เน้นลงทุนในพันธบัตรธนาคารแห่งประเทศไทย 81% ของมูลค่าทรัพย์สินสุทธิของกองทุน ส่วนที่เหลือลงทุนในเงินฝากธนาคารพาณิชย์  ผลตอบแทนประมาณ 1.10% ต่อปี  โดยทั้ง 2 กองทุน ไม่เสียภาษี  ณ ที่จ่าย
พร้อมกันนี้ ที่ประชุมคณะกรรมการจัดการลงทุนมีมติจ่ายเงินปันผล กองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF)ครั้งที่ 16  ในอัตรา0.2190 บาท ต่อหน่วย โดยจะทำขึ้นเครื่องหมาย XD ในวันที่ 26 เม.ย.2559  และปิดสมุดทะเบียนในวันที่ 29 เม.ย.2559  พร้อมจ่ายเงินปันผลในวันที่ 18 พ.ค.2559  รวมเป็นเงินกว่า 500  ล้านบาท